L 177/86
RO
Jurnalul Oficial al Uniunii Europene
12.7.2023
(148) Consumul Uniunii a evoluat după cum urmează:
Tabelul 2
Consumul la nivelul Uniunii (tone)
Consum total la nivelul Uniunii Indice (2019 = 100)
2019
2020
2021
Perioada de investigație
[70 000-75 000]
[42 000-46 000]
[44 000-48 000]
[47 000-51 000]
100
60
63
68
Sursa: plângere, răspuns la chestionar al reclamantului, producători-exportatori cooperanți și Eurostat
(149) Consumul Uniunii a scăzut cu 32 % pe parcursul perioadei examinate.
După o scădere inițială semnificativă de 40 % în 2020, consumul a crescut din nou într-o oarecare măsură în anii următori.
Scăderea din 2020 a coincis cu anul în care Uniunea a fost cel mai grav afectată de pandemia de COVID-19 și poate fi atribuită în mare măsură „restricțiilor de deplasare a persoanelor” asociate, care au dus la închiderea temporară a fabricilor atât ale producătorilor, cât și ale utilizatorilor de profile plate cu proeminențe din oțel.
În plus, astfel cum se explică în considerentul 29, profilele plate cu proeminențe din oțel sunt utilizate în principal în industria construcțiilor navale.
În Uniune, cea mai mare parte a produsului în cauză este utilizată în producția de nave de croazieră și de alte nave de lux, precum și de nave militare.
Una dintre consecințele pandemiei de COVID-19 a fost o încetinire a comenzilor și a producției de nave de lux, ceea ce a avut un impact puternic asupra producției de profile plate cu proeminențe din oțel.
Deși consumul a crescut din 2020, acesta este încă departe de nivelul anterior pandemiei.
4.3.
Importurile din țările în cauză
4.3.1.
Evaluarea cumulativă a efectelor importurilor din țările în cauză
(150) Comisia a examinat dacă importurile de profile plate cu proeminențe din oțel originare din țările în cauză ar trebui să facă obiectul unei evaluări cumulative, în conformitate cu articolul 3 alineatul (4) din regulamentul de bază.
(151) Marja de dumping stabilită cu privire la importurile din China și din Turcia a fost peste pragul de minimis prevăzut la articolul 9 alineatul (3) din regulamentul de bază.
Volumul importurilor provenite din fiecare dintre țările în cauză nu a fost neglijabil în sensul articolului 5 alineatul (7) din regulamentul de bază.
Cotele de piață în perioada de investigație au fost de [4,0-6,0] % și, respectiv, de [53,0-58,0] %.
(152) Condițiile de concurență între importurile care fac obiectul unui dumping din China și Turcia și produsul similar au fost similare.
Mai precis, produsele importate concurează între ele și cu profilele plate cu proeminențe din oțel produse în Uniune deoarece trebuie să respecte aceleași standarde tehnice și trebuie să fie certificate de aceleași instituții înainte de a se califica pentru utilizarea finală preconizată.
Profilele plate cu proeminențe din oțel din toate sursele sunt vândute prin aceleași canale de vânzări și către categorii similare de clienți.
Constructorii de nave utilizează același profile plate cu proeminențe din oțel în același scop și diferențiază numai în ceea ce privește aspectele tehnice ale produsului (de exemplu, lățime, lungime, clasa oțelului etc.), nu și originea produsului.
(153) În consecință, au fost respectate toate criteriile prevăzute la articolul 3 alineatul (4) din regulamentul de bază, iar importurile din China și Turcia au fost examinate cumulativ în vederea stabilirii prejudiciului.